“อนุทิน” สั่งตั้งกรรมการสอบปมเสียบบัตรแทน! กรณีโหวตร่างพ.ร.บ.งบประมาณฯ
"อนุทิน" สั่งตั้งกรรมการสอบปมเสียบบัตรแทน! กรณีโหวตร่างพ.ร.บ.งบประมาณฯ
"อนุทิน" สั่งตั้งกรรมการสอบปมเสียบบัตรแทน! กรณีโหวตร่างพ.ร.บ.งบประมาณฯ
22 ม.ค. 2563

นายอนุทิน ชาญวีรกูล หัวหน้าพรรคภูมิใจไทย กล่าวว่า ได้ตั้งคณะกรรมการสอบสวนข้อเท็จจริงกรณีมีข้อมูลปรากฎว่า นายฉลอง เทอดวีระพงศ์ ส.ส. พัทลุง พรรคภูมิใจไทย เสียบบัตรแทนกันในระหว่างการพิจารณาร่างพ.ร.บ.งบประมาณรายจ่ายประจำปีงบประมาณ 2563  เพื่อหามาตรการต่อไป
โดยยอมรับว่าจะตรวจสอบทั้งกรณีของนายฉลอง และนางนาที รัชกิจประการ ส.ส. บัญชีรายชื่อพรรคภูมิใจไทย ตามที่นายนิพิฏฐ์ อินทรสมบัติ อดีต ส.ส.พัทลุง พรรคประชาธิปัตย์ ออกมาเปิดเผยข้อมูล พร้อมยอมรับว่าได้ตำหนินายฉลองไปแล้ว ในเรื่องของการจัดลำดับความสำคัญว่าควรจะทำหน้าที่ในสภาฯ หรืองานส่วนตัว
ทั้งนี้ มีรายงานข่าวจากที่ประชุมพรรคภูมิใจไทยว่า นายอนุทิน คาดโทษแรงนายฉลองว่า ห้ามไม่ให้เกิดเหตุการณ์ลักษณะดังกล่าวขึ้นอีกและกำชับ ส.ส. ทุกคนอย่าลืมบัตรลงคะแนนไว้ที่สภาฯ หากพบจะดำเนินการขั้นเด็ดขาด
ด้านนายฉลอง ระบุว่า ได้ชี้แจงตามที่ได้แถลงไปแล้ว ส่วนที่คณะกรรมการประสานงานพรรคร่วมรัฐบาล (วิปรัฐบาล) จะส่งเรื่องให้ศาลรัฐธรรมนูญวินิจฉัยว่าร่างพ.ร.บ.งบประมาณรายจ่ายประจำปีงบประมาณ 2563 ชอบด้วยรัฐธรรมนูญหรือไม่นั้น นายฉลอง ระบุว่า เป็นเรื่องที่วิปรัฐบาลจะดำเนินการ
ส่วนกังวลหรือไม่ว่ากระบวนการดังกล่าว จะกระทบต่องบประมาณที่รัฐบาลรอนำไปใช้ในการบริหารประเทศ นายฉลอง กล่าวว่า เป็นเรื่องของกระบวนการที่จะเกิดขึ้น
ขณะที่นางนาที ปฏิเสธที่จะให้สัมภาษณ์ หลังนายนิพิฏฐ์เปิดข้อมูลการลงมติระหว่างเดินทางไปต่างประเทศ